CELEX: 32016D2365
Language: el
Date: 2016-12-19 00:00:00
Title: Εκτελεστική απόφαση (ΕΕ, Ευρατόμ) 2016/2365 της Επιτροπής, της 19ης Δεκεμβρίου 2016, σχετικά με τη θέσπιση δελτίων για την αναφορά περιπτώσεων απάτης και παρατυπιών που θίγουν απαιτήσεις σε παραδοσιακούς ιδίους πόρους και για ελέγχους που διενεργούνται όσον αφορά τους παραδοσιακούς ιδίους πόρους σύμφωνα με τον κανονισμό (ΕΕ, Ευρατόμ) αριθ. 608/2014 του Συμβουλίου

22.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 350/24
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ, Ευρατόμ) 2016/2365 ΤΗΣ ΕΠΙΤΡΟΠΉΣ
   της 19ης Δεκεμβρίου 2016
   σχετικά με τη θέσπιση δελτίων για την αναφορά περιπτώσεων απάτης και παρατυπιών που θίγουν απαιτήσεις σε παραδοσιακούς ιδίους πόρους και για ελέγχους που διενεργούνται όσον αφορά τους παραδοσιακούς ιδίους πόρους σύμφωνα με τον κανονισμό (ΕΕ, Ευρατόμ) αριθ. 608/2014 του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
   Έχοντας υπόψη τον κανονισμό (EE, Ευρατόμ) αριθ. 608/2014 του Συμβουλίου, της 26ης Μαΐου 2014, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης (1), και ιδίως το άρθρο 5 παράγραφος 2 και το άρθρο 6 παράγραφος 2,
   Έπειτα από διαβούλευση με τη συμβουλευτική επιτροπή ιδίων πόρων,
   Εκτιμώντας τα ακόλουθα:
   
               (1)
            
            
               Απόφαση 97/245/ΕΚ, Ευρατόμ της Επιτροπής (2) για τη θέσπιση των όρων κοινοποίησης από τα κράτη μέλη ορισμένων πληροφοριών που απευθύνονται στην Επιτροπή στο πλαίσιο του συστήματος των ιδίων πόρων.
            
         
               (2)
            
            
               Η απόφαση 97/245/ΕΚ, Ευρατόμ έχει μία νομική βάση, τον κανονισμό (ΕΚ, Ευρατόμ) αριθ. 1150/2000 του Συμβουλίου (3). Μετά την έναρξη ισχύος της απόφασης 2014/335/ΕΕ του Συμβουλίου (4), η διαβίβαση πληροφοριών στην Επιτροπή από τα κράτη μέλη διέπεται από δύο κανονισμούς του Συμβουλίου: τον κανονισμό (ΕΕ, Ευρατόμ) αριθ. 608/2014 και τον κανονισμό (ΕΕ, Ευρατόμ) αριθ. 609/2014 (5). Επομένως, είναι σκόπιμο να εκδοθεί χωριστή εκτελεστική απόφαση της Επιτροπής για καθέναν από τους εν λόγω κανονισμούς. Οι διατάξεις σχετικά με τα υποδείγματα λογιστικών καταστάσεων των απαιτήσεων σε παραδοσιακούς ιδίους πόρους και δελτίο για τις εκθέσεις σχετικά με τα μη ανακτήσιμα ποσά που αντιστοιχούν σε απαιτήσεις ιδίων πόρων που καθορίζονται στην απόφαση 97/245/ΕΚ, Ευρατόμ έχουν περιληφθεί στην εκτελεστική απόφαση (ΕΕ, Ευρατόμ) 2016/2366 της Επιτροπής (6). Οι διατάξεις σχετικά με τα δελτία και υπόδειγμα για την αναφορά περιπτώσεων απάτης και παρατυπιών που θίγουν απαιτήσεις σε παραδοσιακούς ιδίους πόρους και για τις εκθέσεις σχετικά με τους ελέγχους που διενεργούνται όσον αφορά τους παραδοσιακούς ιδίους πόρους που καθορίζονται στην απόφαση 97/245/ΕΚ, Ευρατόμ θα πρέπει να περιληφθούν στην παρούσα απόφαση.
            
         
               (3)
            
            
               Οι περιπτώσεις απάτης και παρατυπιών θα πρέπει να αναφέρονται με δομημένο τρόπο.
            
         
               (4)
            
            
               Η απόφαση 97/245/ΕΚ, Ευρατόμ απαιτεί από τα κράτη μέλη να παρέχουν στην Επιτροπή πληροφορίες σχετικά με υπηρεσίες και οργανισμούς που είναι υπεύθυνοι για την αναφορά. Είναι αναγκαίο να προβλεφθεί ότι τα κράτη μέλη ενημερώνουν επίσης την Επιτροπή για τυχόν μεταβολές στις πληροφορίες αυτές.
            
         
               (5)
            
            
               Προκειμένου να διασφαλιστεί η χρησιμοποίηση από τα κράτη μέλη των τροποποιημένων δελτίων, ιδίως όσον αφορά το τροποποιημένο ποσοστό παρακράτησης, όσο το δυνατόν συντομότερα, η παρούσα απόφαση θα πρέπει να αρχίσει να ισχύει και να εφαρμόζεται από την ημερομηνία της δημοσίευσής της.
            
         
               (6)
            
            
               Για λόγους συνοχής, η παρούσα απόφαση και η εκτελεστική απόφαση (ΕΕ, Ευρατόμ) 2016/2366 θα πρέπει να εφαρμόζονται από την ίδια ημερομηνία,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη χρησιμοποιούν το δελτίο που παρατίθεται στο παράρτημα I της παρούσας απόφασης για την περιγραφή των περιπτώσεων απάτης και παρατυπιών που έχουν επισημανθεί και αφορούν απαιτήσεις άνω των 10 000 ευρώ, καθώς και το δελτίο που παρατίθεται στο παράρτημα II της παρούσας απόφασης για να καταδείξουν την κατάσταση σχετικά με τις περιπτώσεις απάτης και παρατυπιών που έχουν ήδη κοινοποιηθεί στην Επιτροπή αλλά δεν αποτέλεσαν το αντικείμενο αναφοράς είσπραξης, διαγραφής ή μη είσπραξης, που αναφέρονται στο άρθρο 5 παράγραφος 1 του κανονισμού (ΕΟΚ, Ευρατόμ) αριθ. 608/2014.
   Άρθρο 2
   Τα κράτη μέλη χρησιμοποιούν το δελτίο που παρατίθεται στο παράρτημα III της παρούσας απόφασης για τη σύνταξη της έκθεσης σχετικά με τους ελέγχους που διενεργούν όσον αφορά τους παραδοσιακούς ιδίους πόρους, η οποία αναφέρεται στο άρθρο 6 παράγραφος 1 του κανονισμού (ΕΕ, Ευρατόμ) αριθ. 608/2014.
   Άρθρο 3
   Τα κράτη μέλη ενημερώνουν την Επιτροπή για τις υπηρεσίες ή τους οργανισμούς που είναι υπεύθυνοι για την κατάρτιση και την αποστολή των περιγραφών και των λεπτομερειών που αναφέρονται στο άρθρο 1, καθώς και των εκθέσεων που αναφέρονται στο άρθρο 2. Τα κράτη μέλη ενημερώνουν επίσης την Επιτροπή για τυχόν μεταβολές των πληροφοριών σχετικά με τις υπηρεσίες ή τους οργανισμούς.
   Άρθρο 4
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 19 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 168 της 7.6.2014, σ. 29.
   
      (2)  Απόφαση 97/245/ΕΚ, Ευρατόμ της Επιτροπής, της 20ής Μαρτίου 1997, για τη θέσπιση των όρων κοινοποίησης από τα κράτη μέλη ορισμένων πληροφοριών που απευθύνονται στην Επιτροπή στο πλαίσιο του συστήματος των ιδίων πόρων των Κοινοτήτων (ΕΕ L 97 της 12.4.1997, σ. 12).
   
      (3)  Κανονισμός (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (ΕΕ L 130 της 31.5.2000, σ. 1).
   
      (4)  Απόφαση 2014/335/ΕΕ, Ευρατόμ του Συμβουλίου, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 105).
   
      (5)  Κανονισμός (ΕΕ, Ευρατόμ) αριθ. 609/2014 του Συμβουλίου, της 26ης Μαΐου 2014, για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών (ΕΕ L 168 της 7.6.2014, σ. 39).
   
      (6)  Εκτελεστική απόφαση (ΕΕ, Ευρατόμ) 2016/2366 της Επιτροπής, της 19ης Δεκεμβρίου 2016, σχετικά με τη θέσπιση υποδειγμάτων για τις καταστάσεις των λογαριασμών σχετικά με τις απαιτήσεις επί των ιδίων πόρων και υποδείγματος εκθέσεων σχετικά με τα μη ανακτήσιμα ποσά που αντιστοιχούν στις βεβαιώσεις ιδίων πόρων σύμφωνα με τον κανονισμό (ΕΕ, Ευρατόμ) αριθ. 609/2014 του Συμβουλίου (βλέπε σελίδα 30 της παρούσας Επίσημης Εφημερίδας).
   
      ΠΑΡΑΡΤΗΜΑ I
      
   
      ΠΑΡΑΡΤΗΜΑ II
      
   
      ΠΑΡΑΡΤΗΜΑ III